**Hadera** (ivr. ‏חֲדֵרָה‏‎ *Ḥadera*; *ərəb.* الخضيرة‎ *al-Ḫuḍayrah*) İsrailin Hayfa dairəsində yerləşən şəhərdir. Şaron bölgəsinin şimalında, ölkənin əsas şəhərləri olan Tel-Əviv və Hayfa şəhərlərindən təqribən 45 km məsafədə yerləşir. Şəhər Aralıq dənizi boyunca 7 km uzunluğunda sahilə sahibdir. 2016-cı il hesablamalarına əsasən şəhər əhalisi 91,707 nəfər təşkil edir. 1990-cı ildən bəri Efiopiya və keçmiş SSRİ-dən gələn immiqrantların hesabına əhalinin artım tempi yüksəlmişdir.

Hadera şəhəri Rusiya İmperiyası dövründə 1891-ci ildə Litva və Latviyadan gəlmiş Hovevey Zion qruplaşmasının üzvləri tərəfindən inşa olunmuşdur. 1948-ci ildən etibarən 11,800 nəfər əhalisi ilə regional mərkəz rolu oynamağa başlamışdır. Hadera 1952-ci ildə şəhər statusu almışdır.

Demoqrafiya
-----------

İsrail Mərkəzi Statistika Bürosunun 2013-cü ilin oktyabr ayına olan məlumatına əsasən Hadera şəhərinin əhalisi 91,634 nəfər təşkil etmişdi. Üç ildən sonra 2016-cı ildə isə bu rəqəm artıq 91,707 nəfərə çatmışdır. 2013-cü ildə aparılmış hesablamalara görə, əhalinin 23,407 nəfəri Efiopiyadan buraya köç etmiş immiqrantlardan ibarət olmuşdur.

1922-ci ildə Fələstindəki Britaniya mandatlığının rəhbərliyi tərəfindən keçirilmiş siyahıya almaya əsasən Haderanın əhalisi 540 nəfər hesablanmışdır ki, bunun da 450 nəfərini yəhudilər, 89 nəfərini müsəlmanlar, 1 nəfərini isə xristian əhalisi təşkil edirdi. Şəhər əhalisi 1948-ci ildən sonra stabil olaraq artmağa başlamışdır. 1955-ci ildə əhali iki dəfəyə yaxın artaraq 22,500 nəfərə çatmışdır. Əhali 1961-ci ildə 25,600, 1972-ci ildə 32,200 və 1983-cü ildə 38,700 nəfər təşkil etmişdir.

Haderada əhalinin ortalama yaşı 32.8 ildir. 2007-ci il hesablamalarına görə şəhər əhalisinin 37,500 nəfəri kişilərdən, 39,200 nəfəri isə qadınlardan ibarət olmuşdur.

Əhalinin 99,2%-ni yəhudilər və qeyri-ərəblər təşkil edir. Ərəb əhalisi çox az saydadır.

Təhsil
------

Şəhərdə ümumilikdə 42 məktəb yerləşir və bunların hər birində ümumilikdə 15,622 nəfər təhsil alır.

İsraildə öz növünə görə ilklərdən biri olan Hadera Demokratik Məktəbi 1987-ci ildə açılmışdır. Şəhərdə yerləşən "Technoda" elm və təhsil mərkəzi ən son model teleskop və planetarium da daxil olmaqla müxtəlif növ texnologiya ilə təchiz olunmuşdur.

Qardaş şəhərlər
---------------

Hadera aşağıdakı şəhərlərlə qardaşlaşmış şəhər statusuna sahibdir:

* ABŞ Şarlott, Şimali Karolina, ABŞ
* Rusiya Dərbənd, Rusiya
* ABŞ El Paso, Texas, ABŞ
* Niderland Haren, Qroningen, Niderland
* ABŞ Ceksonvill, Florida, ABŞ
* Almaniya Nürnberq, Almaniya
* ABŞ Sent-Pol, Minnesota, ABŞ

Həmçinin bax
------------

* İsrail
* Hayfa dairəsi

İstinadlar
----------

1. ↑  "Hadera". Jewish Virtual Library. 2016-08-14 tarixində arxivləşdirilib. İstifadə tarixi: 16 noyabr 2017.
2. ↑  "Table 3 - Population of Localities Numbering Above 2,000 Residents" (PDF). Israel Central Bureau of Statistics. 30 iyun 2010. 2010-11-21 tarixində arxivləşdirilib (PDF). İstifadə tarixi: 16 noyabr 2017.
3. ↑
4. ↑  "Statistical Abstract of Israel 2008". Israel Central Bureau of Statistics. 18 dekabr 2008 tarixində orijinalından arxivləşdirilib. İstifadə tarixi: 16 noyabr 2017.
5. ↑  "NJ Jewish News on-line - Reach for the stars". njjewishnews.com. 2012-12-23 tarixində orijinalından arxivləşdirilib. İstifadə tarixi: 2017-11-16.
6. ↑  "Charlotte Sister Cities Worldwide - Hadera". İstifadə tarixi: 30 noyabr 2008.[*daimi ölü keçid*]

Xarici keçidlər
---------------


Vikianbarda ***Hadera*** ilə əlaqəli mediafayllar var.  

* hadera.muni.il — Haderanın rəsmi saytı

| ⛭İsrail şəhərləri |
| --- |
| 500.000+ şəhərlər | Yerusəlim |
| 100.000+ şəhərlər | Tel-Əviv  ·  Hayfa  ·  Rişon LeZion  ·  Aşdod  ·  Beer-Şeva  ·  Petax-Tıkva  ·  Netanya  ·  Holon  ·  Bney Brank  ·  Bat-Yam  ·  Ramat-Qan  ·  Aşkelon  ·  Rexovot |
| 50.000+ şəhərlər | Herzliya  ·  Kfar Saba  ·  Hadera  ·  Raanana  ·  Beyt Şemeş  ·  Lod  ·  Nazaret  ·  Ramla  ·  Modin-Makkabim-Reut  ·  Nahariya |